Levoča sa tento rok stáva miestom, kde sa konajú významné udalosti organizované Slovenskou poľovníckou komorou (SPK), Slovenským poľovníckym zväzom (SPZ) a ich záujmovými klubmi. Už tento víkend - 29.09.2018 - si príde na svoje poľovnícka aj nepoľovnícka verejnosť pri počúvaní tónov lesníc a poľovníckych rohov v rámci podujatia Majstrovstvá Európy v poľovníckom trúbení.
Unikátnosť tohto podujatia aj celkovú atmosféru dotvorí nielen mesto samotné. Viac ako 200 trubačov zo 7. štátov Európy (Nemecka, Poľska, Rakúska, Slovinska, Slovenska, Česka a Maďarska) sa v priestoroch Mestského Kultúrneho strediska zúčastní 2. ročníka Majstrovstiev Európy. Záštitu nad podujatím má Klub Trubačov Slovenskej republiky - záujmový klubu Slovenského poľovníckeho zväzu. Spoluorganizátormi ME sú Slovenský poľovnícky zväz, Slovenská poľovnícka komora, Českomoravská myslivecká jednota a Klub trubačů ČMMJ. Hlavnými partnermi projektu sú Lesy SR š.p, Prešovský samosprávny kraj, Vojenské lesy a majetky š.p., Stavebná firma EMM stav, a Mesto Levoča.
Súťaž prebieha v dvoch kolách. Súťažiaci v prvom kole hrajú povinné aj voliteľné skladby na poľovnícke rohy pred medzinárodnou porotou. Do druhého kola postupujú 3 najlepšie súbory z kategórie B aj Es. Porota na základe finálových skladieb určí víťaza Majstrovstiev Európy pre rok 2018.
Súčasťou podujatia sú aj sprievodné akcie – piatkový večerný koncert trubačov z celej Európy v altánku na námestí Majstra Pavla v Levoči, ako aj sobotňajší ranný sprievod trubačov spolu s kynológmi a sokoliarmi mestom Levoča. Súčasťou podujatia je aj Hubertská omša a koncert víťazov v Bazilike sv. Jakuba. Na omši trubači zahrajú ukážky niekoľkých vybraných častí prvej slovenskej poľovníckej omše.
Historicky 1. Majstrovstvá Európy trubačov sa uskutočnili v roku 2016 v Českej republike v Mariánskych Lázňach. Súťaže sa zúčastnilo 155 trubačov zo 6 štátov Európy. Tretie majstrovstvá Európy by sa na základe dohôd mali konať v susednom Poľsku. Príďte teda túto víkendovú sobotu prežiť jedinečnú atmosféru do Levoče a podporiť slovenských trubačov vo veľkej konkurencii zahraničných súborov.
Ste srdečne vítaní.